钦定古今图书集成/明伦汇编/人事典/第077卷 > 册府元龟 > 《士不遇赋》董仲舒
## 钦定古今图书集成/明伦汇编/人事典/第077卷 > 册府元龟 > 《士不遇赋》董仲舒

“呜呼嗟乎，遐哉邈矣！时来曷迟，去之速矣。屈意从人，
非吾徒矣。正身俟时，将就木矣。悠悠偕时，岂能觉矣？
心之忧欤，不期禄矣。皇皇匪宁，祇增辱矣。努力触藩，
徒摧角矣。不出户庭，庶无过矣。”重曰：“生不丁三代之
圣隆兮，而丁三季之末俗。以辩诈而期通兮，贞士耿
介而自束。虽日三省于吾身兮，犹怀进退之惟谷。彼实繁之有徒兮，指其白而为黑。目信嫮而视眇兮，口
信辩而言讷。鬼神不能正人事之变戾兮，圣贤亦不
能开愚夫之违惑。出门则不可以偕往兮，藏器又嗤
其不容。退洗心而内讼兮，亦未知其所从也。观上古
之清浊兮，廉士亦茕茕而靡归。殷汤有卞随与务光
兮，周武有伯夷与叔齐。卞随、务光遁迹于深渊兮，伯
夷叔齐登山而采薇。使彼圣人其犹周遑兮，矧举世
而同迷？若伍员与屈原兮，固亦无所复顾。亦不能同
彼数子兮，将远游而终慕。于吾侪之云远兮，疑荒途
而难践。惮君子之于行兮，诫三日而不饭。嗟天下之
偕违兮，怅无与之偕返。孰若返身于素业兮，莫随世
而轮转？虽矫情而获百利兮，复不如正心而归一善。
纷既迫而后动兮，岂云禀性之惟褊。昭“同人而大有”
兮，明谦光而务展。遵幽昧于默足兮，岂舒采而蕲显。
苟肝胆之可同兮，奚须发之足辨也。